CELEX: 32012H0724(05)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma għall-2012 tar-Repubblika Ċeka u li tagħti l-opinjoni tal-Kunsill dwar il-Programm ta’ Konverġenza tar-Repubblika Ċeka, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/17
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma għall-2012 tar-Repubblika Ċeka u li tagħti l-opinjoni tal-Kunsill dwar il-Programm ta’ Konverġenza tar-Repubblika Ċeka, 2012-2015
   2012/C 219/05
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 9(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li kkonsulta l-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi varata strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politika ekonomika, li tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għal-linji politiċi dwar l-ekonomija tal-Istati Membri u l-Unjoni (mill-2010 sal-2014) u fil-21 ta’ Ottubru 2010 adotta deċiżjoni dwar linji gwida għal-linji politiċi tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-linji ta’ politika nazzjonali tagħhom dwar l-ekonomija u l-impjiegi.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma għall-2011 tar-Repubblika Ċeka għall-2011 u ta l-opinjoni tiegħu dwar il-Programm ta’ Konverġenza aġġornat tar-Repubblika Ċeka għall-perijodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni semestru Ewropew ta’ koordinazzjoni integrata u ex ante ta’ linji politiċi, li huwa msejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx lir-Repubblika Ċeka bħala wieħed mill-Istati Membri li fil-konfront tagħhom issir reviżjoni fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu tal-politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien debitament involut fis-Simestru Ewropew, b’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir tal-2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex ikunu żgurati l-istabbiltà finanzjarja, il-konsolidazzjoni fiskali u l-azzjoni li trawwem it-tkabbir. Huwa enfasizza l-ħtieġa li ssir konsolidazzjoni fiskali differenzjata u li tkun favorevoli għat-tkabbir, biex jiġu rkuprati l-kundizzjonijiet normali ta’ self lill-ekonomija, għall-promozzjoni tat-tkabbir u l-kompetittività, għall-indirizzar tal-qgħad u l-konsegwenzi soċjali tal-kriżi, u għall-immodernizzar tal-amministrazzjoni pubblika.
            
         
               (8)
            
            
               Fil-25 ta’ April 2012, ir-Repubblika Ċeka ppreżentat il-Programm ta’ Konverġenza tagħha, li jkopri l-perijodu 2012-2015, u fit-13 ta’ April 2012 ppreżentat il-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (9)
            
            
               Abbażi tal-valutazzjoni tal-Programm ta’ Konverġenza skont ir-Regolament (KE) Nru 1466/97, il-Kunsill jaħseb li x-xenarju makroekonomiku sottostanti għall-projezzjonijiet baġitarji fil-Programm huwa plawsibbli. Skont il-Programm ta’ Konverġenza, it-tkabbir tal-PDG huwa mistenni li jilħaq 0,2 % u 1,3 % fl-2012 u l-2013 rispettivament, imqabbel ma’ 0 % u 1,5 % fl-2012 u 2013 rispettivament fil-previżjonijiet tas-servizzi tal-Kummissjoni għar-rebbiegħa tal-2012. L-objettiv tal-istrateġija tal-baġit deskritta fil-Programm ta’ Konverġenza huwa li jintlaħaq baġit bilanċjat fl-2016. Il-mira ġenerali għad-defiċit tal-gvern ta’ 2,9 % tal-PDG fl-2013 hija konformi mal-iskadenza għall-korrezzjoni tad-defiċit eċċessiv stabbilita fir-rakkomandazzjonijiet tal-Kunsill tat-2 ta’ Diċembru 2009. L-isforz fiskali annwali medju ta’ 0,9 % tal-PDG matul il-perijodu 2010-2013, ibbażat fuq il-bilanċ tal-baġit strutturali (rikalkulat) (5), huwa kemmxejn taħt l-isforz ta’ 1 % tal-PDG irrakkomandat mill-Kunsill. Il-Programm ta’ Konverġenza jikkonferma l-objettiv ta’ terminu medju (OTM) baġitarju preċedenti, ta’ defiċit ta’ 1 % tal-PDG, li jirrifletti adegwatament ir-rekwiżiti tal-Patt ta’ Stabbiltà u Tkabbir, li għandhom jintlaħqu fl-2015. Il-progress lejn l-OTM huwa ta’ 0,8 % u ta’ 0,7 % tal-PDG fl-2014 u fl-2015 rispettivament, abbażi ta’ bilanċ baġitarju strutturali (rikalkulat) u tar-rata tat-tkabbir tal-infiq tal-gvern, jikkonforma mal-punt ta’ riferiment għan-nefqa fil-Patt ta’ Stabbiltà u Tkabbir.
               Il-projezzjonijiet baġitarji tal-Programm ta’ Konverġenza huma soġġetti għal diversi riskji. Il-liġi dwar kumpens finanzjarju lill-knejjes, fil-present diskussa fil-Parlament, iżżid id-defiċit tal-gvern b’1,5 % tal-PDG darba fis-sena li fiha tidħol fis-seħħ. B’mod aktar ġenerali, in-natura u l-firxa tal-miżuri previsti ta’ konsolidament kemm fuq id-dħul kif ukoll fuq l-infiq jinvolvi riskju konsiderevoli għas-sostenibilità tal-aġġustament fiskali lil hinn mill-perijodu tal-programm. L-aġġustament baġitarju sa issa serraħ l-aktar fuq tnaqqis ġenerali, li jaffettwa wkoll in-nefqa li ssir biex iżżid it-tkabbir. Għall-perijodu 2013-2015 huwa ppjanat tfaddil addizzjonali fl-infiq għall-amministrazzjoni pubblika li jammonta għal kważi 1 % tal-PDG, iżda d-dettalji mhumiex speċifikati biżejjed fil-programm. Finalment, il-biċċa l-kbira tal-miżuri ta’ dħul ippjanati huma miżuri ta’ natura temporanja u għandhom jiskadu fl-2015. Skont il-Programm ta’ Konverġenza, il-proporzjon tad-dejn mal-PDG huwa mistenni li jilħaq il-quċċata ta’ 45,1 % tal-PDG fl-2013 u sussegwentement jonqos gradwalment, l-aktar minħabba t-titjib kontinwu pprojettat fil-bilanċ primarju.
            
         
               (10)
            
            
               Fl-2011, l-awtoritajiet Ċeki approvaw żieda fir-rata mnaqqsa tal-VAT u fid-dazji tas-sisa fuq it-tabakk; huma wkoll approvaw riforma ewlenija fit-taxxa li taffettwa t-tassazzjoni fuq ix-xogħol li għandha tidħol fis-seħħ fl-2014. F’April 2012 ġew miftiehma fil-livell ta’ gvern bidliet ulterjuri fis-sistema tat-taxxa. Xi wħud minn dawk il-bidliet jikkonċernaw it-tassazzjoni ambjentali u dik tal-akkomondazzjoni, li bħalissa qegħdin taħt il-medja tal-UE. In-natura temporanja proposta tad-dispożizzjonijiet fejn tidħol it-tassazzjoni fuq ix-xogħol toħloq spejjeż addizzjonali ta’ konformità u tnaqqas il-prevedibbiltà għall-kontribwenti. Barra minn hekk, il-proposti l-ġodda jindirizzaw biss parzjalment it-tassazzjoni effettiva ta’ livell baxx għal min jaħdem għal rasu, imqabbla ma’ dik għal min hu impjegat, minħabba l-użu estensiv ta’ ammonti li jitħallsu f’daqqa u ta’ tnaqqis mit-taxxa. Finalment, il-gvern adotta miżuri biex jiġġieled il-frodi fil-qasam tal-VAT u tat-taxxi fuq il-fjuwil u għamel l-ewwel passi biex jintroduċi punt tal-ġbir uniku. Madankollu, il-konformità mat-taxxa għadha problematika u s-sistema ta’ ġbir tat-taxxa ta’ bħalissa mhix ibbażata fuq strateġija artikolata u komprensiva ta’ konformità mat-taxxa.
            
         
               (11)
            
            
               Il-Gvern approva, u parzjalment implimenta, riforma fis-sistema tal-pensjonijiet, immirata lejn ir-restawr tas-sostenibbiltà fiskali u ż-żieda fl-iffrankar għall-irtirar. Madankollu, minħabba li ż-żieda gradwali fl-ispiża relatata mal-pensjonijiet hi mistennija żżid fil-pass mill-2030 ’il quddiem, l-iżbilanċi fiskali mbassra fis-sistema tal-pensjonijiet għadhom għoljin meta mqabbla mal-medja tal-UE. Ir-riforma ssaħħaħ ir-rabta bejn l-età statutorja tal-irtirar u l-istennija tal-għomor iżda ma tinkludix mekkaniżmu li jiżgura reazzjoni mingħajr dewmien għal bidliet futuri. Il-kapaċità tal-pilastru ffinanzjat ġdid biex jikkontribwixxi għal pensjonijiet medji ogħla fil-futur tiddependi fuq il-proporzjon ta’ ħaddiema, speċjalment dawk iżgħar fl-età, li jipparteċipaw fih u fuq ir-rata ta’ redditu mistennija fit-tul. Madankollu, ma tħabbru l-ebda miżuri sabiex jistimulaw il-parteċipazzjoni effettiva f’dan il-pilastru u jkun xieraq li tingħata aktar gwida għal dawk li potenzjalment jistgħu jieħdu sehem fih. Barra minn hekk, l-iskema l-ġdida tal-irtirar bikri prevista mill-gvern bi qbil mal-imsieħba soċjali tirrappreżenta riskju konsiderevoli għall-kredibbiltà u l-ambizzjoni tar-riformi biex tinkiseb kemm żieda effettiva fl-età tal-irtirar kif ukoll biex ikun hemm pensjonijiet adegwati.
            
         
               (12)
            
            
               Ir-rata ġenerali tal-qgħad hija taħt il-medja tal-UE iżda n-nisa bit-tfal u gruppi vulnerabbli oħrajn ibatu biex jiżviluppaw il-potenzjal tagħhom fis-suq tax-xogħol. Ritorn aktar kmieni mil-leave tal-ġenituri, ħaġa li żżomm milli jintilfu l-ħiliet, jiddependi fuq disponibbiltà akbar ta’ faċilitajiet għall-ħarsien tat-tfal, speċjalment għal tfal taħt it-tliet snin. F’dan ir-rigward, il-gvern irrilassal-obbligi tekniċi għat-twaqqif ta’ kindergartens ibbażati f’kumpaniji u qed jipprevedi li jagħti inċentivi tat-taxxa għal użu akbar ta’ sistemi privati ta’ kura tat-tfal, biex b’hekk ir-rakkomandazzjonijiet jiġu implimentati parzjalment. Madankollu, billi huma biss 3 % tat-tfal taħt it-tliet snin li jattendu l-ħarsien tat-tfal fuq bażi formali (imqabbel ma’ 24 % fl-UE-27, 2009), huma meħtieġa aktar miżuri bil-ħsieb li tissaħħaħ il-parteċipazzjoni fis-suq tax-xogħol ta’ ġenituri bi tfal żgħar.
            
         
               (13)
            
            
               Ġew adottati diversi miżuri biex tittejjeb il-prestazzjoni tas-servizz għall-impjiegi pubbliċi (PES). L-uffiċċji tax-xogħol reġjonali tpoġġew taħt ir-responsabbiltà ta’ uffiċċju ċentrali ġdid tax-xogħol, u bħala parti minn riforma usa’ tal-benefiċċji soċjali, ir-responsabbiltà għall-ħlas ta’ benefiċċji soċjali mhux marbuta ma’ assigurazzjoni ġiet trasferita mill-muniċipalitajiet lejn l-uffiċċji tax-xogħol. Madankollu, iż-żieda fl-ammont ta’ xogħol li dan ġab miegħu se tpoġġi aktar pressjoni fuq il-persunal tal-PES, li n-numru tagħhom naqas bi 12 % fl-2011. Biex jittejbu s-servizzi ta’ allokazzjoni ta’ impjiegi, iddaħħlet sistema ta’ esternalizzazzjoni lejn aġenziji privati. Parti kbira mill-miżati għandha titħallas bil-quddiem, u dan irid jiġi rieżaminat fil-futur sabiex jiġi żgurat li l-inċentivi jiġu allinjati mal-eżiti tas-suq tax-xogħol. Huma meħtieġa aktar sforzi biex jiġi żgurat li jkun hemm kwalità u effikaċja aħjar fejn jidħol it-taħriġ, l-għajnuna għat-tiftix tal-impjieg, u tas-servizzi individwalizzati. Jeħtieġ li jiġu pprovduti l-mezzi u l-inċentivi meħtieġa. Għandha tiddaħħal sistema ta’ valutazzjoni tal-effiċjenza biex jittejjeb l-immirar jekk l-interventi u l-iffinanzjar ta’ programmi ta’ attivazzjoni ikollhom jintrabtu mal-prestazzjoni.
            
         
               (14)
            
            
               Għad hemm skop biżżejjed għal titjib fl-effiċjenza tal-amministrazzjoni pubblika, minkejja t-titjib riċenti f’xi oqsma, bħal ma huma s-servizzi tal-Gvern-e u t-tnaqqis tal-piż amministrattiv għall-impriżi. Attwalment, hemm strateġija anti-korruzzjoni għall-2011-2012 fis-seħħ. Bħalissa qed titħejja strateġija ġdida għall-perijodu lil hinn mill-2012 u din ser tiġi adottata matul l-2012. L-adozzjoni tal-Att il-ġdid dwar l-Akkwist Pubbliku, li ilu fis-seħħ minn April 2012, kienet il-kisba ewlenija tal-istrateġija attwali. Madankollu, l-infurzar u l-implimentazzjoni xierqa se jkunu kruċjali għall-kredibilità u l-effettività tiegħu. Il-kwistjoni ta’ azzjonisti anonimi għadha ma ġiex indirizzata. L-Att dwar l-impjegati pubbliċi għadu qed jitħejja iżda jeħtieġ li jiġi adottat mingħajr dewmien sabiex jagħti l-istabbilità meħtieġa lill-amministrazzjoni. Barra minn hekk, l-irregolaritajiet fl-akkwist pubbliku u t-tħaddim f’livell anqas minn ottimali tas-sistemi ta’ ġestjoni u kontroll għall-amministrazzjoni pubblika kienu sorsi sinifikanti ta’ problemi fir-rigward tal-implimentazzjoni tal-fondi tal-UE.
            
         
               (15)
            
            
               Huwa meħtieġ li l-ekonomija Ċeka timmobilizza fatturi li jiffaċilitaw it-tranżizzjoni lejn it-tkabbir ibbażat fuq l-innovazzjoni, valur miżjud ogħla u l-kapital uman billi l-opportunitajiet għal iktar konverġenza reali bbażati fuq tkabbir kapital intensiv jidhru pjuttost limitati. Bħalissa qed tiġi diskussa riforma fl-edukazzjoni terzjarja. Għalkemm din tinkludi riforma radikali tal-proċess preżenti tal-akkreditazzjoni, mhijiex biżżejjed preċiża fejn tidħol il-kwistjoni kruċjali tal-istandards ta’ evalwazzjoni tal-kwalità u, minħabba n-nuqqas ta’ ġbir sistematiku ta’ dejta u ta’ analiżi, tbati minn nuqqas ta’ appoġġ mill-komunità akkademika. Fid-dawl tal-fatt li r-riżultati li qed iġibu l-istudenti Ċeki sejrin lura, il-Gvern ħa passi biex jassigura livell minimu ta’ riżultati tat-tagħlim u qabad strateġija ta’ ttestjar fuq il-kompjuter li qed isir madwar il-pajjiż kollu. Madankollu, l-ambitu ta’ dawn il-miżuri huwa dejjaq wisq biex effettivament huma jżidu l-kwalità u l-ekwità tal-edukazzjoni obbligatorja.
            
         
               (16)
            
            
               Fil-kuntest tas-Semestru Ewropew, il-Kummissjoni għamlet analiżi komprensiva tal-politika ekonomika tar-Repubblika Ċeka. Hija vvalutat il-Programm ta’ Konverġenza u l-Programm Nazzjonali ta’ Riforma. Hija qieset mhux biss ir-rilevanza tagħhom għal politika fiskali u soċjoekonomika sostenibbli fir-Repubblika Ċeka iżda wkoll il-konformità tagħhom mar-regoli u l-gwida tal-UE, fid-dawl tal-ħtieġa li tissaħħaħ il-governanza ekonomika ġenerali tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali tal-ġejjieni. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (6) aktar ’l isfel.
            
         
               (17)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Konverġenza, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt,
            
         B’DAN JIRRAKKOMANDA li r-Repubblika Ċeka tieħu azzjoni fil-perijodu 2012-2013 biex:
   
               1.
            
            
               Tiżgura progress ippjanat lejn il-korrezzjoni f’waqtha tad-defiċit eċċessiv. Għal dan il-għan, timplimenta bis-sħiħ il-baġit tal-2012 u tispeċifika miżuri ta’ natura durabbli meħtieġa għas-sena 2013 sabiex tikseb l-aġġustament strutturali annwali medju speċifikat fir-Rakkomandazzjoni tal-Kunsill taħt il-proċedura ta’ defiċit eċċessiv. Sussegwentement, tiżgura sforz adegwat ta’ aġġustament strutturali biex tagħmel progress suffiċjenti lejn l-OTM, anke billi jintlaħaq il-punt ta’ riferiment fejn tidħol in-nefqa. F’dan il-kuntest, tevita tnaqqis ġenerali, tissalvagwardja l-infiq li jistimula t-tkabbir u żżid l-isforzi biex titjieb l-effiċjenza tal-infiq pubbliku. Tisfrutta l-ispazju disponibbli għal żidiet fit-taxxi li jkunu l-inqas ta’ ħsara għat-tkabbir. Iċċaqlaq il-livell għoli ta’ tassazzjoni minn fuq ix-xogħol lejn it-tassazzjoni fuq l-akkomodazzjoni u t-tassazzjoni ambjentali. Tnaqqas id-diskrepanzi fit-trattament tat-taxxa bejn min hu impjegat u min jaħdem għal rasu. Tieħu miżuri biex ittejjeb il-ġbir tat-taxxa, tnaqqas l-evażjoni tat-taxxa u ttejjeb il-konformità mat-taxxi, anke bl-implimentazzjoni tal-Punt Uniku ta’ Ġbir għat-taxxi kollha.
            
         
               2.
            
            
               Tintroduċi aktar bidliet fl-iskema tal-pensjoni pubblika sabiex tiġi żgurata s-sostenibbiltà tagħha fit-tul. Terġa’ tqis il-pjanijiet li jippermettu ħruġ kmieni mis-suq tax-xogħol u torbot iż-żieda fl-età tal-irtirar mal-istennija tal-għomor. Tippromwovi parteċipazzjoni effettiva ta’ ħaddiema iżgħar fl-età fl-iskema finanzjata prevista biex ittejjeb l-adegwatezza tal-pensjonijiet.
            
         
               3.
            
            
               Tieħu miżuri addizzjonali sabiex iżżid b’mod sinjifikanti d-disponibbiltà ta’ faċilitajiet, li jkunu bi prezz raġjonevoli u ta’ kwalità, għall-ħarsien tat-tfal ta’ qabel l-età tal-iskola.
            
         
               4.
            
            
               Issaħħaħ il-PES billi żżid il-kwalità u l-effettività tat-taħriġ, tal-għajnuna għat-tiftix ta’ impjiegi u tas-servizzi individwalizzati, inkluż ta’ servizzi esternalizzati.
            
         
               5.
            
            
               Tadotta u timplimenta bħala kwistjoni ta’ urġenza l-Att dwar l-Impjegati Pubbliċi biex tippromwovi l-istabbiltà u l-effettività tal-amministrazzjoni pubblika biex jiġu evitati l-irregularitajiet. Tiżgura l-implimentazzjoni adegwata tal-Att il-ġdid dwar l-Akkwist Pubbliku. Tindirizza l-kwistjoni ta’ azzjonisti anonimi. Tiżgura l-implimentazzjoni korretta tal-Fondi tal-UE u tintensifika l-ġlieda kontra l-korruzzjoni.
            
         
               6.
            
            
               Tadotta l-leġislazzjoni meħtieġa biex tistabbilixxi sistema trasparenti u definita ċar għall-evalwazzjoni tal-kwalità tal-edukazzjoni għolja u tal-istituzzjonijiet tar-riċerka. Tiżgura li l-finanzjament ikun sostenibbli u marbut mal-eżitu tal-valutazzjoni tal-kwalità. Tistabbilixxi qafas ta’ evalwazzjoni orjentat lejn it-titjib fejn tidħol l-edukazzjoni obbligatorja.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 212, 19.7.2011, p. 5.
   
      (4)  ĠU L 306, 23.11.2011, p. 25.
   
      (5)  Bilanċ nett ta’ miżuri ta’ darba u temporanji aġġustat fuq bażi ċiklika, rikalkulat mis-servizzi tal-Kummissjoni abbażi tal-informazzjoni mogħtija mill-Programm, permezz ta’ metodoloġija komunement miftiehma.
   
      (6)  Taħt l-Artikolu 9(2) tar-Regolament (KE) Nru 1466/97.